b'\n_START_ARTICLE_\nStatsbankerott\n_START_PARAGRAPH_\nStatsbankerott er det forhold at en stat unnlater \xc3\xa5 oppfylle de betalingsmessige forpliktelser som den har p\xc3\xa5dratt seg, og derfor kan sies \xc3\xa5 v\xc3\xa6re bankerott. Dette kan vise seg ved at den ikke innl\xc3\xb8ser pengesedler som den har utstedt, at den ikke betaler skyldige renter og avdrag p\xc3\xa5 statsgjeld, tvangskonverterer statsobligasjoner eller foretar andre ensidige endringer i l\xc3\xa5nevilk\xc3\xa5rene._NEWLINE_Statsbankerott kan enten best\xc3\xa5 i en gjennom kortere eller lengre tid praktisert tilsidesettelse av inng\xc3\xa5tte forpliktelser eller i en definitiv beslutning hvorved staten erkl\xc3\xa6rer sin gjeld for bortfalt eller redusert i et visst forhold. En s\xc3\xa5dan reduksjon vil som oftest danne avslutningen p\xc3\xa5 en periode i hvilken staten faktisk har v\xc3\xa6rt ute av stand til \xc3\xa5 oppfylle sine forpliktelser. I s\xc3\xa5 fall medf\xc3\xb8rer statsbankerott som regel ikke noen ytterligere forringelse av kreditorenes stilling, ja ofte vil den enda bevirke at disse n\xc3\xa5 f\xc3\xa5r noe i stedet for ingenting. Men det som allikevel karakteriserer akten som en bankerott, er konstateringen av at staten n\xc3\xa5 ugjenkallelig erkl\xc3\xa6rer at ethvert fors\xc3\xb8k p\xc3\xa5 atter \xc3\xa5 bringe forholdene p\xc3\xa5 fote er oppgitt.'